Marjaana Toiviaista kutsuttiin verkossa saatanan kätyriksi ja mielisairaaksi – syytetyt vetoavat Toiviaisen esiintymisiin ja toimintaan pappina

Syyttäjä pitää Facebook- ja Messenger-kirjoituksia virkaansa hoitaneen papin maalittamisena.

Helsingin käräjäoikeudessa alettiin käsitellä keskiviikkona isoa tukkua syytteitä pappi Marjaana Toiviaisen kunnianloukkauksista. Syytettyjä jutussa on kolmisenkymmentä, vaikka kaikki eivät keskiviikkona olleet oikeussalissa.

Facebookissa ja Messenger-viestipalvelussa vuonna 2017 kirjoitetuissa teksteissä niiden kirjoittajat toivovat esimerkiksi Toiviaisen kuolemaa ja raiskaamista. Toiviaista nimitettiin myös Allahin huoraksi ja saatanan kätyriksi, minkä lisäksi kirjoituksissa oli esimerkiksi väitteitä hänen mielenterveydestään ja seksuaalisista haluistaan.